Πίτσα με μελιτζάνες, γραβιέρα Νάξου και βασιλικό
Ψήνοντας την πίτσα θα παρατηρήσετε και εσείς τα αρώματα που θα πλημμυρίσουν την κουζίνα σας.
1 κουτ. γλυκού ξηρή μαγιά, 1 κουτ. γλυκού ζάχαρη, 70 ml νερό χλιαρό, 260 γρ. αλεύρι για όλες τις χρήσεις, 1/2 κουτ. γλυκού αλάτι, 50 ml ελαιόλαδο, 700 γρ. μελιτζάνες τσακώνικες, 40 ml ελαιόλαδο, 1 σκελίδα σκόρδου ψιλοκομμένη, 1 ξερό κρεμμύδι σε λεπτές φέτες, 4 - 5 κουτ. σούπας σάλτσα ντομάτας, 150 γρ. φρέσκια μοτσαρέλα, σε λεπτές ροδέλες, 150 γρ. γραβιέρα (προτιμότερο Νάξου) τριμμένη, 2 κουτ. σούπας φρέσκα φύλλα βασιλικού ψιλοκομμένα, αλατι και πιπέρι
Για την πίτσα με μελιτζάνες, γραβιέρα Νάξου και βασιλικό, σε ένα μικρό μπολ ανακατεύουμε τη μαγιά με τη ζάχαρη και το χλιαρό νερό. Αφήνουμε το μείγμα σε ζεστό μέρος για 10 λεπτά, μέχρι να ενεργοποιηθεί η μαγιά (θα αφρίσει λίγο η επιφάνεια του μείγματος). Ρίχνουμε στον κάδο του μίξερ ή σε βαθύ μπολ το αλεύρι, το αλάτι, το λάδι και το μείγμα της μαγιάς και ζυμώνουμε με τον γάντζο ή με τα χέρια για περίπου 5 λεπτά, μέχρι να σχηματιστεί μια λεία και ελαστική ζύμη. Αν η ζύμη είναι πιο σφιχτή, ρίχνουμε 1-2 κουτ. σούπας χλιαρό νερό. Αν όμως είναι πιο υδαρής, προσθέτουμε 1-2 κουτ. σούπας αλεύρι και συνεχίζουμε το ζύμωμα.Πλάθουμε τη ζύμη σε μπάλα, τη λαδώνουμε και την αφήνουμε σκεπασμένη σε ζεστό μέρος για περίπου 20-30 λεπτά, μέχρι να διπλασιαστεί σε όγκο. Την ξεσκεπάζουμε, την ξαναζυμώνουμε ελαφρώς και την αφήνουμε σκεπασμένη σε ζεστό μέρος για άλλα 20 λεπτά, να ξαναφουσκώσει. Ανοίγουμε το ζυμάρι με τα δάχτυλα ή με τον πλάστη σε διάμετρο περίπου 38 εκ. Λαδώνουμε ελαφρώς ένα ταψί (ρηχό, ειδικό για πίτσα, ή τη λαμαρίνα του φούρνου) και απλώνουμε πάνω του τη ζύμη.Καθαρίζουμε τις μελιτζάνες και τις κόβουμε σε κύβους 0,5 εκ.Σε ένα μεγάλο τηγάνι ζεσταίνουμε το ελαιόλαδο σε δυνατή φωτιά και σοτάρουμε τις μελιτζάνες με το σκόρδο ψιλοκομμένο και το κρεμμύδι σε λεπτές φέτες για 3 - 4 λεπτά, μέχρι να μαλακώσουν ελαφρώς.Αλατοπιπερώνουμε και αποσύρουμε από τη φωτιά.Απλώνουμε στη ζύμη 4 - 5 κουτ. σούπας σάλτσα ντομάτας, τις μελιτζάνες και από πάνω ομοιόμορφα τη φρέσκια μοτσαρέλα, σε λεπτές ροδέλες.Σκορπίζουμε τη γραβιέρα και ψήνουμε στους 220° C για 13 - 15 λεπτά, μέχρι να ροδίσει στην επιφάνεια και να ψηθεί η ζύμη και από κάτω.Ξεφουρνίζουμε, σκορπίζουμε τα φύλλα βασιλικού ψιλοκομμένα και σερβίρουμε την πίτσα με μελιτζάνες, γραβιέρα Νάξου και βασιλικό.
Αλεύρι (ζύμες),Μελιτζάνες,Τυρί